**Zápisnica z rokovania poslancov OcZ dňa 5.10.2018**

**Prítomní :** Podľa prezenčnej listiny

**Program :**

**1. Otvorenie zasadnutia**

**2. Určenie zapisovateľa overovateľov zápisnice**

**3. Voľba návrhovej komisie**

**4. Kontrola uznesení**

**5. Plnenie rozpočtu obce za 1-9/2018**

**6. 2. zmena rozpočtu obce za rok 2018**

**7. Správa audítora k auditu účtovnej závierky za rok 2017**

**8. Správa HK obce o kontrolnej činnosti za uplynulé obdobie**

**9. Rôzne - Diskusia**

**10. Schválenie uznesenia**

**11. Ukončenie rokovania**

**K bodu 1.** Rokovanie poslancov OcZ otvoril starosta obce. Privítal prítomných poslancov a oboznámil ich s programom rokovania. Požiadal o zmenu v programe - vypustiť z rokovania bod č. 7 – Správa audítora k auditu účtovnej závierky za rok 2017. Správa nebola do termínu konania OcZ doručená.

So zmenou programu súhlasili všetci prítomní poslanci.

Prítomní : Mgr. Ľudmila Húsková, Ing. Dana Kolláriková, RNDr. Ladislav Pecho, Ján Brindza, Vladimír Medňanský, Mgr. Martin Hurtiš.

Kontrolórka obce Ing. Kamila Topoľská.

**K bodu 2. Určenie zapisovateľa overovateľov zápisnice**

Za zapisovateľku bola určená Eva Mjartanová

Za overovateľov zápisnice Ján Brindza

Mgr. Ľudmila Húsková

**K bodu 3. Voľba návrhovej komisie**

predseda : RNDr. Ladislav Pecho

člen : Mgr. Martin Hurtiš

člen : Ing. Dana Kolláriková

**Bolo prijaté uznesenie 1/10/2018 6/0/0**

**K bodu 4. Kontrola uznesení.**

K termínu konania OcZ sú aktuálne uznesenia :

- Uznesenie č. 6/8/2018, -ktoré ukladá Obecnému úradu zabezpečiť prenájom pozemku za dohodnutú cenu pani Elene Oršulovej. Uznesenie je splnené. Nájomná zmluva č. 27/2018 bola podpísaná 31.8.2018.

- úloha zo zápisnice z rokovania OcZ 15.8.2018

Bod č. 8 – Diskusia

a) zabezpečiť cisternu na polievanie ulíc. Uznesenie bolo splnené. Počas prašných dní bola zabezpečená cisterna na polievanie ciest.

**K bodu č. 5 – Plnenie rozpočtu obce za obdobie 1–9 2018**

Prehľad čerpania rozpočtu obce za obdobie 1-9 2018 bol zverejnený na webovej stránke obce a na informačnej tabuli obecného úradu.

Starosta obce stručne zdôvodnil jednotlivé body čerpania rozpočtu a otvoril diskusiu.

**Diskusia :**

- Vladimír Medňanský, ako predseda finančnej komisie, požadoval vysvetliť čerpanie u niektorých položiek rozpočtu. Venoval sa výdavkovej časti rozpočtu hlavne položkám kde bolo prekročené čerpanie.

1. **virtuálny cintorín** prekročenie bolo zapríčinené zakúpením dvoch informačných tabúľ aj s mapou cintorína, kde si občania môžu nájsť hrob svojich príbuzných pokiaľ vedia dobu ich úmrtia.
2. Aktivácia dlhodobo nezamestnaných. Prekročenie o 2000,- eur. Je spôsobené tým, že refundácia miest poskytovaná ÚP prichádza s 2 – mesačným sklzom. Tento výdavok bude dorovnaný do dvoch mesiacov po ukončení zamestnávania pracovníkov na VPP.
3. **rozvoj bývania** , prečerpanie bolo spôsobené výmenou vodomerov v obecných bytoch. Vrátením preplatkov záloh za energie v obecných bytoch. Táto položka sa nedá dopredu naplánovať. Obec vyberá zálohy na energie od nájomníkov. Tie sú na konci roka rozúčtované a preplatky vrátené nájomníkom bytov.
4. **športovo-rekreačné služby**, tu je rozpočtovaná čiastka na elektrickú energiu 4500,- a čerpanie je 6900,- eur. Starosta obce preverí čo spôsobilo prečerpanie v uvedenej položke rozpočtu. Prekročené kapitálové výdavky na rekonštrukciu budovy starých šatní a postavenie prístrešku neboli rozpočtované.
5. **predškolská výchova** - taktiež zaznamenané prečerpanie oproti rozpočtu. Kapitola 633006 Doplnenie inventáru MŠ, prečerpanie o 600,- eur, bolo spôsobené zakúpením nových stolov a stoličiek. Kapitola 637027 Odmeny prečerpanie 490,- eur. Prečerpanie je spôsobené zastupovaním počas PN v MŠ.
6. **základné vzdelanie -** kapitola 63504 prekročenie o 653,- eur bolo spôsobené vysokými nákladmi na kopírovanie a zakúpené tonery.
7. **sociálne služby** – prekročenie o 1836,- eur je spôsobené nákladmi na nákup gastrolístkov pre opatrovateľky.

V. Medňanský po vysvetlení uvedených položiek rozpočtu starostom obce hodnotil čerpanie rozpočtu pozitívne.

-RNDr. L. Pecho sa informoval na neplatičov.

Starosta obce informoval, že neevidujeme neplatičov, ktorí by dlhovali na nájomnom za obecné nájomné byty veľkú sumu.

-Mgr. Martin Hurtiš sa spýtal, prečo nebola zakúpená kosačka pre TJ Baník.

Starosta obce vysvetlil, že je zbytočné zakúpiť kosačku v tomto období, pretože sa už tento rok nebude využívať. Bude, v prípade potreby, zakúpená na jar v roku 2019.

-RNDr. Ladislav. Pecho požiadal starostu obce o zhodnotenie realizácie investičných prác v obci v roku 2018.

Starosta obce vymenoval, ktoré zo zámerov v roku 2018 boli do dnešného dňa realizované a ktoré nie:

**-** Kamerový systém obce – bol zrealizovaný a využíva sa

-Oprava cesty na sídlisko Boriny – bude zrealizovaná po dokončení odkanalizovania

sídliska Boriny

- Rekonštrukcia ciest a chodníkov bude taktiež realizovaná po dokončení kanalizácie.

- Inžinierske siete na Dúbravke – je vypracovaná projektová dokumentácia pre územné rozhodnutie a stavebné konanie na vybudovanie inžinierskych sieti. Náklady za jej vypracovanie dosiahli sumu 10 480,- eur. Kanalizácia v tejto časti obce bude vybudovaná v rámci projektu „Aglomerácia Sebedražie“.

- Revitalizácia časti budovy MŠ– spracováva sa projektová dokumentácia na využitie tohto

objektu.

-UPD obce zmeny a doplnky. Projekt je ukončený, zatiaľ nebola doručená faktúra za jeho

realizáciu.

-Plynové kotolne v bytovom dome 496/18 a 495/16**,** realizuje sa to v tomto období

-Rekreačné a športové služby – zatiaľ je čerpanie nulové

-Ihrisko na sídlisku Boriny – tu bol plánovaný náklad vo výške 2000,- eur, nebolo žiadne

čerpanie.

- Odvodnenie ihriska bolo realizované, rozpočtovaný náklad je 70 000,- eur. Doteraz fakturované je 42 000,- eur.

- Oprava multifunkčného ihriska , tu boli vyčlenené finančné prostriedky vo výške 15 000,-

eur, zatiaľ nebolo realizované.

-Prístrešok v areáli TJ Baník bol vybudovaný v nákladoch 8 000,- eur.

-Oprava budovy ,, Staré šatne ” – zatiaľ sa čerpali náklady vo výške 5000,- eur ale nie sú

vyfakturované všetky práce. Zatiaľ nevieme celkovú sumu.

-Predškolská výchova – v MŠ bolo realizované nové oplotenie . Náklady predstavujú 2000,-

eur.

-Plynofikácia 3. triedy MŠ – spracováva sa projektová dokumentácia. Realizácia bude v budúcom roku. Predpokladaný náklad vo výške 35 000,- eur.

-MŠ ihrisko, práce boli realizované v roku 2017, ale fakturácia bola v roku 2018.

- ZŠ realizácia altánku, stavba ukončená. Všetky práce ešte neboli fakturované.

Po ukončení diskusie nechal starosta obce o predloženom plnení rozpočtu za obdobie 1-9 2018 hlasovať.

**Bolo prijaté uznesenie 2/10/2018 6/0/0**

**K bodu č. 6. – 2. zmena rozpočtu obce za rok 2018**

Materiál k uvedenému bodu rokovania bol zverejnený na obecnej stránke obce.

Starosta obce stručne zdôvodnil predložený návrh na 2. zmenu rozpočtu obce na rok 2018. Zdôraznil, že zmeny vyplynuli hlavne z prehodnotenia realizácie investičných zámerov obce do konca rozpočtového obdobia. Následne otvoril diskusiu k predloženému návrhu.

Diskusia :

- Vladimír Medňanský požadoval vysvetlenie k jednotlivým položkám rozpočtu.

1. Rekreačné a športové služby – plánovaná kúpa kosačky pre TJ Baník Sebedražie.

Starosta obce odporučil zakúpiť kosačku v roku 2019, pretože v roku 2018 sa nebude vôbec používať a zbytočne sa skracuje záručná doba. S uvedeným súhlasili všetci

poslanci.

1. Rekreačné a športové služby položka 63506 – rutinná údržba. Tu je rozpočtované len 250,- eur. Starosta informoval, že tieto náklady sú presunuté do kapitálových výdavkov v sume 5 500,- eur. Uvedený náklad navrhli poslanci navýšiť na 6 000,-eur.

Mgr. Hurtiš sa informoval, či TJ bude môcť čerpať sumu 3000,- eur na údržbu hracej plochy. Starosta obce vysvetlil, že tieto náklady nie sú potrebné, pretože sa realizuje celková rekonštrukcia hracej plochy a tá je zahrnutá v kapitálových nákladoch.

Športovci požadujú realizáciu elektro rozvodov v novovybudovanom prístrešku a na pódiu. Táto požiadavka bude zahrnutá do kapitálových výdavkov na šport.

-oprava umelého trávnika – tu je v rozpočte náklad 15 000,- eur.

Starosta obce upozornil na skutočnosť, že bude vzhľadom na počasie, potrebné prizvať odborníka na uvedené práce a rozhodnúť, či sa ešte dajú realizovať. Taktiež uskutočniť výberové konanie na realizáciu diela. Tento náklad bude možno čerpaný až v budúcom roku.

Po skončení diskusie, nechal starosta obce o predloženom a o pripomienky a návrhy doplnenom návrhu 2. zmeny rozpočtu obce na rok 2018 hlasovať.

**Bolo prijaté uznesenie 3/10/2018 6/0/0**

**K bodu 7. Správa audítora k auditu účtovnej závierky za rok 2017**

Uvedený bod bol vypustený z rokovania, nakoľko správa audítora nie je ešte dokončená.

**K bodu 8. Správa HK obce o kontrolnej činnosti za uplynulé obdobie**

Hlavná kontrolórka obce Ing. Kamila Topoľská podrobne informovala poslancov o vykonaných kontrolách za uplynulé obdobie.

Vykonala inventarizáciu hotovosti v pokladni, kde nebol zistený rozdiel, kontrolovala pokladničné doklady, konštatovala že spĺňajú predpísané náležitosti. Kontrolovala úverové zaťaženie obce, hodnotila pozitívne , úverové zaťaženie obce je 3,6 % čo je v poriadku.

Splácanie úverov predstavuje sumu 88 881,44 eur v pomere k príjmom predstavuje 10,49%.

Určený limit je 25%.

- Pohľadávky obce - obec neeviduje veľkých dlžníkov.

- Po kontrole predaja majetku obce konštatovala, že v roku 2017 sa predal 1 pozemok a bol uskutočnený jeden prenájom nebytových priestorov. Nedostatky neboli zistené.

Zmluvy boli zverejnené na internetovej stránke obce. Taktiež zmluvy za 1. polrok 2018 sú

zverejnené na internetovej stránke obce.

- Verejné obstarávanie sa uskutočňuje elektronicky spoločnosťou Tender net, čo zaručuje transparentnosť a dodržanie všetkých zákonných náležitostí.

K predloženej správe nemali poslanci žiadne pripomienky a zobrali správu na vedomie.

**Bolo prijaté uznesenie 4/10/2018 6/0/0**

**K bodu 9 - Rôzne – Diskusia**

**a)**  Starosta obce predložil poslancom návrh na zapojenie sa obce do projektu z úradu vlády SR ,,WIFI pre teba ”, v rámci ktorého je možné vybudovanie bezplatných WIFI zón v obci.

Vysvetlil princíp projektu, ktorý spočíva v tom ,že realizácia bude bezplatná, ale odhadované náklady na prevádzku systému budú vo výške 15 – 20 eur mesačne. Následne otvoril diskusiu k predloženému návrhu.

Diskusia:

V. Medňanský pozitívne hodnotil tento zámer, vysvetlil prínosy zapojenia obce do tohto projektu. Aj ostatný poslanci boli k tejto myšlienke naklonení.

- Výhrady zo zapojením sa do projektu vyslovila poslankyňa Ing. Dana Kolláriková, ktorá upozornila na skutočnosť, že mladí ľudia trávia veľa času na internete a s telefónom v ruke miesto toho, aby sa venovali ušľachtilejším aktivitám. Bola zásadne proti tomuto projektu, ktorý sprístupni pripojenie na internet mladým ľuďom.

Po ukončení diskusie nechal starosta obce o predloženom návrhu hlasovať.

**Bolo prijaté uznesenie 5/10/2018 5/1/0**

**b)** Starosta obce predložil ,, Žiadosť výboru TJ Baník Sebedražie na vyplatenie odmeny hospodárovi areálu TJ Baník vo výške 500,- eur a predĺženie pracovnej zmluvy do 30.11.2018.

Diskusia:

Mgr. Martin Hurtiš zdôvodnil predloženú žiadosť. Poukázal na skutočnosť, že celá rodina je zainteresovaná do prác v areáli TJ Baník. S vyplatením odmeny súhlasili všetci prítomní poslanci.

**Bolo prijaté uznesenie 6/10/2018 6/0/0**

**c)**  Starosta obce predložil poslancom ,, Žiadosť výboru TJ Baník Sebedražie“ na elektrifikáciu priestorov -  prístrešok k budove staré šatne a pódium. Je to potrebné pri organizovaní spoločenských podujatí. Tento náklad je už zahrnutý v schválenej 2.zmene rozpočtu na rok 2018 v kapitálových výdavkoch.

**d)** Starosta obce predložil poslancom,, Správu o výsledkoch a podmienkach výchovno – vzdelávacej činnosti MŠ za školský rok 2017 – 2018 ”. Správu dostali poslanci elektronicky spolu s pozvánkou na rokovanie zastupiteľstva. Správa je k nahliadnutiu na webovej stránke obce a na obecnom úrade.

**Bolo prijaté uznesenie 7/10/2018 6/0/0**

**e)**  Starosta obce predložil poslancom ,, Správe o výsledkoch a podmienkach výchovno – vzdelávacej činnosti ZŠ za školský rok 2017 – 2018 ”. Správu dostali poslanci elektronicky spolu s pozvánkou na rokovanie zastupiteľstva. Správa je k nahliadnutiu na webovej stránke obce a na obecnom úrade.

**Bolo prijaté uznesenie 8/10/2018 6/0/0**

**f)** Starosta obce informoval, že Obec Sebedražie vypísala ,, Výberové konanie na riaditeľku MŠ ” nakoľko jej končí funkčné obdobie 30.10.2018. Do 10.10.2018 je možné podať prihlášku do výberového konania.

Diskusia:

RNDr. L. Pecho poukázal na chybu verejného oznamu, ktorá sa týka požadovaného vzdelania uchádzača na RMŠ. V správe bolo interpretované vysokoškolské vzdelanie. Podľa zákona postačuje stredoškolské vzdelanie a prvá atestácia. To mohlo viesť k dezinformácii uchádzačov. Po upozornení bol oznam opravený. Starosta sa za chybu ospravedlnil.

RNDr. L. Pecho informoval, že v súčasnosti je platná zmena zákona vo výberovom konaní, ktorá umožňuje, že starosta obce nemusí súhlasiť s výberom riaditeľa školskou radou a môže vyhlásiť nové výberové konanie. Je to na jeho rozhodnutí.

**Pripomienky a diskusia poslancov:**

1. RNDr. Ladislav Pecho požiadal starostu obce o informovaní prebiehajúcich prác na odkanalizovaní našej obce. Starosta informoval , že v súčasnosti je 90 % potrubia v zemi a dokončené prepojenie na čističku odpadových vôd v Prievidzi. Ešte sa dohotovujú prípojky k jednotlivým nehnuteľnostiam. Zostáva dokončiť úsek pred obecným úradom, dokončiť uličku Hlavná a napojiť Boriny. Zámer je do 30.10.2018 dokončiť úpravu ciest 3. triedy čo je ulica Hlavná, Športová, Košovská. Tiež ulica Lúčna sa bude rekonštruovať v tomto roku.
2. Ján Brindza tlmočil sťažnosti občanov, že povrch výkopov je slabo zasypaný a neustále sa objavujú jamy na cestách. Na uvedené reagoval starosta obce, že neustále požaduje od zhotoviteľa zasypávanie jám. Obec, ako taká, má malé možnosti donútiť zhotoviteľa opravy realizovať. Práce nie sú financované obcou.
3. RNDr. L. Pecho navrhol, aby súčasné zastupiteľstvo schválilo rozpočet obce na rok 2019 a tým uľahčilo prácu novému starostovi a zastupiteľstvu. Starosta obce upozornil, že rozpočet na rok 2019 musí byť schválený najneskôr do 15.12.2018 a zverejnený 15 dní pred schválením. Formálne je potrebné schváliť aj rozpočet obce na rok 2020 a 2021. S uvedeným návrhom súhlasili všetci poslanci.

**Bolo prijaté uznesenie 9/10/2018 6/0/0**

1. J. Brindza sa informoval u starostu obce, či už máme zabezpečenú zimnú údržbu komunikácii. Starosta obce informoval, že oslovil niekoľko spoločností, ale každá požaduje úhradu paušálnych nákladov vo výške 150 – 300 eur mesačne. V minulom roku robil zimnú údržbu p. Hurtiš. V rozpočte máme vyhradené na zimnú údržbu ciest 2000,- eur. Bude hľadať dodávateľa na uvedené práce a zabezpečí podpísanie zmluvy na vykonávanie zimnej údržby miestnych komunikácii.

**Bolo prijaté uznesenie 10/10/2018 6/0/0**

1. Mgr. M. Hurtiš poukázal na skutočnosť, že most pri areáli TJ Baník, akoby sadol. Na uvedené reagoval starosta obce, že táto závada bude odstránená. Upozornil tiež na veľkú hlučnosť prechádzajúcich áut spoločnosti Márius Pedersen. Vodiči idú neprimerane rýchlo a teraz na rozkopanej ceste to spôsobuje veľký hluk a vibrácie. Starosta obce informoval, že upozorňuje opakovane vedenie spoločnosti MP na túto skutočnosť. Bola prisľúbená náprava , ale sa tak nedeje. Ďalej sa spýtal, či obecné zastupiteľstvo môže schváliť starostovi obce finančnú odmenu za jeho prácu. Starosta obce vyhlásil, že zákon to neumožňuje, ale si to váži.
2. V. Medňanský sa informoval, či cesta na ulica Banícka je v majetku HBP. Starosta obce informoval, že pozemok a cesta v úseku od Alexandra Klimenta je v majetku spoločnosti HBP a.s. Prievidza.

**K bodu 10. - Schválenie uznesenia**

Starosta obce vyzval predsedu návrhovej komisie RNDr. Ladislava Pecha, aby prečítal prijaté uznesenia. K prijatým uzneseniam neboli prítomnými poslancami OcZ vznesené žiadne námietky ani výhrady.

Uznesenia boli schválené všetkými prítomnými poslancami OcZ. **6/0/0**

**K bodu 11. - Ukončenie rokovania**

Starosta obce po vyčerpaní všetkých bodov programu poďakoval prítomným poslancom za účasť a zasadnutie obecného zastupiteľstva ukončil.

V Sebedraží dňa 5.10.2018

Zapísala: Eva Mjartanová

S obsahom zápisnice súhlasím:

za overovateľov zápisnice : Ján Brindza ......................................

Mgr. Ľudmila Húsková ......................................

**Ing. Peter Juríček**

starosta obce

.